অ্যান্টিহিস্টামিন খেলে অবশ্য রোগের লক্ষণ কিছুটা উপশম হয়। কিন্তু যখন বার বার হয় তখন স্থানীয় যেকোনো ডাক্তার এবং পরে বিশেষজ্ঞ চিকিৎসকের শরণাপন্ন হন। বিশেষজ্ঞ চিকিৎসক তখন অ্যান্টিহিস্টামিনের পাশাপাশি স্প্রে আকারে স্টেরয়েড নাকের নাসারন্ধ্রে ব্যবহার করতে বলেন। এতে অবশ্য রোগী আগের তুলনায় অনেক বেশি ভালো অনুভব করেন। কিন্তু বাস্তব সত্য হলো- যে যত দিন নেসাল স্টেরয়েড ব্যবহার করেন ততদিনই ভালো থাকেন, যেই নাকের স্প্রে বন্ধ করেন, তার সাথে সাথে না হলেও কিছুদিন পরই শুরু হয় তার সেই আগের অবস্থা, তখন হতাশ হওয়া ছাড়া আর কোনো উপায় থাকে না। কারণ, বার বার এবং এক নাগাড়ে বেশি দিন স্টেরয়েড নাসারন্ধ্রে ব্যবহার করা যায় না এর বহুল পার্শ্বপ্রতিক্রিয়ার কারণে। অ্যালার্জিক রাইনাইটিস রোগটি হলো অ্যালার্জিজনিত নাকের প্রদাহ। উপসর্গগুলো হচ্ছে- অনবরত হাঁচি, নাক চুলকানো, নাক দিয়ে পানি পড়া এবং নাক বন্ধ হয়ে যাওয়া, কারো কারো চোখ দিয়ে পানি পড়া এবং চোখ লাল হয়ে যায়।